b'\n_START_ARTICLE_\nMa\xc4\x8dek Muri\n_START_SECTION_\nO knjigi\n_START_PARAGRAPH_\nTo je pravljica o \xc4\x8drnem ma\xc4\x8dku iz Ma\xc4\x8djega mesta, o njegovi prijateljici Muci Maci, o ma\xc4\x8djem razbojniku \xc4\x8combeju in drugih ma\xc4\x8dkah iz Ma\xc4\x8djega mesta. Pisatelj Kajetan Kovi\xc4\x8d je v kratki zgodbi odli\xc4\x8dno prikazal prisr\xc4\x8dno ozra\xc4\x8dje ma\xc4\x8djega sveta. Knjiga obsega \xc5\xa1estindvajset strani, na katerih se zgodba prepleta s pesmimi. Popestrena je z ilustracijami Jelke Reichman._NEWLINE_Kajetan Kovi\xc4\x8d je o Muriju napisal tudi radijsko igro, glasbeno in baletno pa so ga leta 1984 uprizorili in posneli za televizijo. Pesmi je uglasbil Jerko Novak, zapela pa jih je Neca Falk._NEWLINE_Knjiga je prevedena v hrva\xc5\xa1ki, srbski, nem\xc5\xa1ki in italijanski jezik. Iz\xc5\xa1la je v \xc5\xa1estnajstih ponatisih (prvi\xc4\x8d je iz\xc5\xa1la leta 1984; zadnji ponatis leta 2007)._NEWLINE_Zgodba o Ma\xc4\x8dku Muriju je leta 1992 dobila nadaljevanje v knjigi Ma\xc4\x8dji sejem.\n_START_SECTION_\nVsebina pravljice\n_START_PARAGRAPH_\nMa\xc4\x8dek Muri prihaja iz Ma\xc4\x8djega mesta. Vsako jutro se Muri odpravi v kr\xc4\x8dmo Pri veseli kravi na lon\xc4\x8dek mleka in ma\xc4\x8dji kruh. Tam prebere \xc4\x8dasopise, nato pa se odpravi na sprehod v Ma\xc4\x8dje mesto. Nekega dne se je odlo\xc4\x8dil, da bo kosil v gostilni Pri \xc4\x8drnem ma\xc4\x8dku. Zraven je povabil \xc5\xa1e Muco Maco, ki je z veseljem sprejela povabilo. Maca je bila zelo lepa, zato se je zanjo zanimalo veliko ma\xc4\x8dkonov, njo pa je zanimal le Muri. Ker je bilo do kosila \xc5\xa1e dve uri \xc4\x8dasa, je Ma\xc4\x8dek Muri od\xc5\xa1el na sprehod po Glavni ulici. \xc5\xa0el je mimo ma\xc4\x8dje sla\xc5\xa1\xc4\x8di\xc4\x8darne, \xc4\x8devljarske delavnice, draguljarne, knjigarne, brivnice in ma\xc4\x8dje \xc5\xa1ole, kjer so u\xc4\x8denci peli ma\xc4\x8djo po\xc5\xa1tevanko. Med potjo je videl tudi policaja, ki sta v zapor peljala \xc4\x8combeja, ker je hotel oropati banko. Ko je pri\xc5\xa1la Muca Maca, sta se z Murijem odpravila k \xc4\x8crnemu ma\xc4\x8dku, ker sta na sen\xc4\x8dnem vrtu jedla okusno hrano, se pogovarjala in smejala._NEWLINE_Po kosilu je od\xc5\xa1la Maca na obisk k prijateljici Mici, kjer sta klepetali in pazili na Micina otroka, Muri pa je s prijateljem Mavom od\xc5\xa1el na ma\xc4\x8dji stadion na nogometno tekmo. Zmagali so doma\xc4\x8di mucki in Muri ter Mavo sta zmago proslavila z velikim kozarcem mleka. Ko je Muri pri\xc5\xa1el domov, je tako kot vsak dan po naro\xc4\x8dilu \xc5\xbeupana vse pomembne dogodke, ki so se zgodili v Ma\xc4\x8djem mestu, zapisal v Ma\xc4\x8djo knjigo.'